
ЗыхагъэтIысхьэн ядэркъым
Финляндием и правительствэр арэзыкъым Iэпхъуэшапхъуэхэм ятеухуауэ ЕС-м иригъэкIуэкI политикэмкIэ. Нэхъ тэмэму жыпIэмэ, Европэм къакIуэхэр а зэгухьэныгъэм хыхьэ къэралхэм ятегуэшэным хуэгъэзауэ ящIа унафэм.
«Финн нэсхэр» партым и унафэщI Терхо Сампо зэрыжиIамкIэ, Финляндием къытракъузэу цIыхухэр къызэрагъэIэпхъуэм къэралым фIы лъэпкъ къыхуихьынукъым. Абы къэралым щытыкIэр щызэIигъэхьэнкIэ хъунущ. Хамэ лъэпкъ щыщхэр, я динкIи я дуней еплъыкIэкIи къатемыхуэхэр, зыхагъэтIысхьэн ядэркъым езы цIыхухэми.
Апхуэдэу щытми, илъэс кIуам Финляндием къагъэIэпхъуащ цIыху мин 32-м щIигъу. Абыхэм я нэхъыбапIэр Иракым щыщщ.
Доллар мелуани 4,2-м щIигъу
Клинтон Хиллари США-м и президент хъуным и телъхьэ финанс компаниехэм а Iуэхум доллар мелуани 4,2-м щIигъу трагъэкIуэдакIэщ, ауэ кIуэтэху а бжыгъэр нэхъыбэ зэрыхъунури къыхагъэщ политологхэм.
Демократхэм я кандидат Клинтон Уолл Стрит и финанс компаниехэм я зэхуэдитIыр и телъхьэ къищIыфащ. Хиллари и ныкъуэкъуэгъу нэхъыщхьэ, республиканскэ партым и лIыкIуэ Трамп Дональд абыхэм ящыщу и телъхьэ хъуар 1 процент закъуэщ.
Хиллари и мурадхэр цIыхухэм я деж нэхьэсыным, хэхакIуэхэр абы дегъэхьэхауэ и телъхьэ къэщIыным гъатхэпэ мазэм и закъуэ доллар мин 344-рэ трагъэкIуэдащ а финанс компаниехэм.
